b"\n_START_ARTICLE_\nConfide in Me\n_START_SECTION_\nVideospot\n_START_PARAGRAPH_\nV sklopu promocije pesmi\xc2\xa0\xc2\xbbConfide in Me\xc2\xab\xc2\xa0so posneli izredno barvit videospot, ki ga je re\xc5\xbeiral Paul Boyd in ki so ga julija 1994 posneli v Los Angelesu. V videospotu Kylie Minogue na za\xc4\x8detku telefonira, kjer se z osebo, s katero govori, prepira, in ji naro\xc4\x8da, naj ji zaupa. V videospot je vklju\xc4\x8denih \xc5\xa1e \xc5\xa1est drugih prizorov. V vseh se Kylie Minogue pojavi pred barvitim ozadjem, hkrati pa v vseh prizorih pozira za kamero in ple\xc5\xa1e. V izbranih prizorih se na dnu ekrana pojavi \xc5\xa1tevilka\xc2\xa0\xc2\xbb1-555-Confide\xc2\xab. Na koncu videospota se vsi prizori zdru\xc5\xbeijo in nazadnje zbledijo. V videospotu je Kylie Minogue oble\xc4\x8dena v \xc5\xa1est razli\xc4\x8dnih oblek, zamenjala pa je tudi mnogo razli\xc4\x8dnih frizur in v skoraj vsakem prizoru je bila nali\xc4\x8dena druga\xc4\x8de._NEWLINE_Videospot je takoj ob izidu postal uspe\xc5\xa1nica in postal \xc5\xa1estnajsti najve\xc4\x8dkrat predvajani videospot na kanalu MTV Europe. Decembra 2004 so ga izdali tudi na DVD-ju kompilacije Ultimate Kylie.\n_START_SECTION_\nB-strani\n_START_PARAGRAPH_\nKot B-stran komercialne izdaje singla\xc2\xa0\xc2\xbbConfide in Me\xc2\xab\xc2\xa0so izdali dve pesmi. Pesem\xc2\xa0\xc2\xbbNothing Can Stop Us\xc2\xab, ki sta jo napisala Bob Stanley in Pete Wiggs, producirala pa glasbena skupina Saint Etienne, je veljal kot debitantska pesem Kylie Minogue, nastala v sodelovanju z zalo\xc5\xbebo Deconstruction Records, a je nikoli niso izdali kot singl. Njen remix so izdali kot B-stran pesmi\xc2\xa0\xc2\xbbConfide in Me\xc2\xab. Originalna razli\xc4\x8dica pesmi\xc2\xa0\xc2\xbbNothing Can Stop Us\xc2\xab\xc2\xa0ni iz\xc5\xa1la, dokler Kylie Minogue ni izdala CD-ja Confide In Me - The Irresistible Kylie._NEWLINE_Pesem\xc2\xa0\xc2\xbbIf You Don't Love Me\xc2\xab, njena razli\xc4\x8dica pesmi Prefaba Sprouta, je napisal Paddy MacAloon in produciral Steve Anderson. Leta 2000 je pesem iz\xc5\xa1la na kompilaciji Hits+. Poleg tega je Kylie Minogue s pesmijo nastopila na svoji turneji Aphrodite World Tour._NEWLINE_Na avstralsko razli\xc4\x8dico CD-ja s singlom je bil vklju\xc4\x8den tudi remix pesmi\xc2\xa0\xc2\xbbWhere Has the Love Gone\xc2\xab\xc2\xa0The Fire Island, ki je iz\xc5\xa1el tudi na albumu. Ob izidu kompilacije Hits+ so izdali \xc5\xa1e druga\xc4\x8den remix pesmi, remix Roach Motel, ki pa je bil vseeno precej podoben remixu The Fire Island. Do izida albuma se je govorilo, da je ta remix pravzaprav raz\xc5\xa1irjena razli\xc4\x8dica remixa The Fire Island.\n_START_SECTION_\nDose\xc5\xbeki na lestvicah\n_START_PARAGRAPH_\nNa avstralski glasbeni lestvici je pesem zasedla prvo mesto in naslednjih pet tednov je ostala med prvimi petimi pesmimi na lestvici in tako postala najbolje prodajan singl leta 1994. Zasedla je trideseto mesto na seznamu najbolj\xc5\xa1ih pesmi Triple J-ja, s \xc4\x8dimer je postala najuspe\xc5\xa1nej\xc5\xa1a samostojna pesem Kylie Minogue na seznamu - uspe\xc5\xa1nej\xc5\xa1i je bil \xc5\xa1e njen duet z Nickom Caveom, ki je zasedel eno izmed prvih desetih mest._NEWLINE_Pesem\xc2\xa0\xc2\xbbConfide in Me\xc2\xab\xc2\xa0je debitirala na drugem mestu britanske lestvice in postala njen drugi singl, ki mu je to uspelo, takoj za pesmijo\xc2\xa0\xc2\xbbGive Me Just a Little More Time\xc2\xab\xc2\xa0(1992). Na lestvici je ostal devet tednov, od tega tri tedne med prvimi desetimi. Septembra 1994 je singl za uspe\xc5\xa1no prodajo v Veliki Britaniji prejel srebrno certifikacijo (tam je namre\xc4\x8d do takrat prodal vsaj 200.000 izvodov). Na ve\xc4\x8dini evropskih lestvic je singl zasedel eno izmed prvih dvajsetih mest. Pesem\xc2\xa0\xc2\xbbConfide in Me\xc2\xab\xc2\xa0je postala tretji singl Kylie Minogue, ki se je uvrstil na Billboardovo lestvico Dance/Club Play Chart, kjer je zasedel devetintrideseto mesto."